ব্রুনাই জাতীয় অনূর্ধ্ব-২০ ফুটবল দল
ব্রুনাই জাতীয় অনূর্ধ্ব-২০ ফুটবল দল (আরবি: منتخب بروناي تحت 20 سنة لكرة القدم, ইংরেজি: Brunei national under-20 football team; যা ব্রুনাই অনূর্ধ্ব-২০ নামেও পরিচিত) হচ্ছে আন্তর্জাতিক ফুটবলে ব্রুনাইয়ের প্রতিনিধিত্বকারী পুরুষদের অনূর্ধ্ব-২০ দল, যার সকল কার্যক্রম ব্রুনাইয়ের ফুটবলের সর্বোচ্চ নিয়ন্ত্রক সংস্থা ব্রুনাই দারুসসালাম জাতীয় ফুটবল অ্যাসোসিয়েশন দ্বারা নিয়ন্ত্রিত হয়। ১৯৭০ সালের ১৬ই এপ্রিল তারিখে, ব্রুনাই অনূর্ধ্ব-২০ প্রথমবারের মতো আন্তর্জাতিক খেলায় অংশগ্রহণ করেছে; ফিলিপাইনের ম্যানিলায় অনুষ্ঠিত হংকং অনূর্ধ্ব-২০ দলের বিরুদ্ধে উক্ত ম্যাচে তারা ১–৬ গোলের ব্যবধানে পরাজিত হয়েছিল। ২৮,০০০ ধারণক্ষমতাবিশিষ্ট হাসান আল বোলকিয়াহ জাতীয় স্টেডিয়ামে তেবুয়ান নামে পরিচিত এই দলটি তাদের সকল হোম ম্যাচ আয়োজন করে থাকে। এই দলের প্রধান কার্যালয় ব্রুনাইয়ের রাজধানী বন্দর সেরি বেগাওয়ানে অবস্থিত। বর্তমানে এই দলের ম্যানেজারের দায়িত্ব পালন করছেন ব্রুনাইয়ান সাবেক ফুটবল খেলোয়াড় ইখমারোল ইজ্জত। ব্রুনাই অনূর্ধ্ব-২০ এপর্যন্ত একবারও ফিফা অনূর্ধ্ব-২০ বিশ্বকাপে অংশগ্রহণ করতে পারেনি। অন্যদিকে, এএফসি অনূর্ধ্ব-২০ এশিয়ান কাপেও এপর্যন্ত একবারও অংশগ্রহণ করতে সক্ষম হয়নি। নাজহান জুলকিফলে, আইসান আইজুদ্দিন, আইসান আইসামুদ্দিন, হিলমি সিদিক এবং এডি শাহরুলের মতো খেলোয়াড়গণ ব্রুনাই অনূর্ধ্ব-২০ দলের জার্সি গায়ে মাঠ কাঁপিয়েছেন।